Oficiālais Vēstnesis L 080 , 30/03/1996 Lpp. 0060 - 0061



Padomes Lēmums 96/242/EK (1996. gada 25. marts) par turpmāka finanšu atbalsta sniegšanu Moldovai makroekonomikas līmenī EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 235. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā Moldova īsteno pamatīgas politikas un ekonomikas reformas un dara būtisku darbu, lai ieviestu tirgus ekonomikas modeli; tā kā Moldova, no vienas puses, un Eiropas Kopienas un to dalībvalstis, no otras puses, ir parakstījušas Partnerības un sadarbības līgumu, kas palīdzēs izveidot pilnvērtīgas sadarbības attiecības; tā kā Moldovas iestādes ir lūgušas finanšu palīdzību starptautiskajām finanšu iestādēm, Eiropas Kopienas un citiem divpusējiem finansētājiem; tā kā virs paredzētā finansējuma, ko varētu nodrošināt Starptautiskais valūtas fonds (SVF) un Pasaules banka, 1995. gadā jāsedz atlikusī finanšu starpība apmēram 50 miljonu USD apmērā, lai atbalstītu politikas mērķus, kas saistīti ar Moldovas valdības reformas centieniem; tā kā Moldova ir vienojusies ar SVF par kredīta izmantošanas tiesībām valsts ekonomikas programmas atbalstam; tā kā šo pasākumu 1995. gada 22. martā apstiprināja SVF Valde; tā kā Padome ar Lēmumu 94/346/EK [3] ir apstiprinājusi Moldovai finanšu atbalstu makroekonomikas līmenī līdz 45 miljoniem ECU; tā kā tomēr turpmāks valsts atbalsts ir nepieciešams, lai atbalstītu maksājumu bilanci, nostiprinātu rezervju posteni un atbalstītu nepieciešamās strukturālās reformas šajā valstī; tā kā papildu Kopienas kreditēšanas instruments Moldovai ir atbilstošs pasākums, lai atvieglotu valsts ārējos finansiālos ierobežojumus; tā kā Kopienas kreditēšanas instrumentu vajadzētu pārvaldīt Komisijai; tā kā šā lēmuma pieņemšanai Līgumā nav paredzētas citas pilnvaras kā tās, kas noteiktas 235. pantā, IR PIEŅĒMUSI ŠO LĒMUMU. 1. pants 1. Kopienai sniedz Moldovai pieeju ilgtermiņa kreditēšanas instrumentam, kura maksimālā pamatsumma ir 15 miljoni EUR un maksimālais termiņš – 10 gadi, ar mērķi nodrošināt stabilu maksājumu bilances stāvokli, stiprināt valsts rezervju posteni un atbalstīt nepieciešamo strukturālo reformu īstenošanu. 2. Tādēļ Komisija ir pilnvarota Eiropas Kopienas vārdā aizņemties vajadzīgos resursus, ko aizdevuma veidā nodos Moldovas rīcībā. 3. Šo aizdevumu Komisija pārvaldīs ciešā saziņā ar Monetāro komiteju saskaņā ar jebkuru vienošanos, kas panākta starp SVF un Moldovu. 2. pants 1. Komisija pēc apspriešanās ar Monetāro komiteju ir pilnvarota vienoties ar Moldovas iestādēm par ekonomikas politikas noteikumiem, kas ir saistīti ar kreditēšanas instrumentu. Šie noteikumi ir saskaņā ar vienošanos, kas minēta 1. panta 3. punktā. 2. Komisija, sadarbojoties ar Monetāro komiteju un attiecīgās darbības saskaņojot ar SVF, regulāri pārbauda, vai Moldovas ekonomikas politika atbilst šī kreditēšanas instrumenta mērķiem un vai tā nosacījumi tiek pildīti. 3. pants 1. Aizdevumu dara Moldovai pieejamu ar vienu piešķīrumu, ko izsniedz saskaņā ar 2. panta noteikumiem un atbilstīgi tam, vai tās vienošanās par kredīta izmantošanas tiesībām, par ko Moldova vienojusies ar SVF, piemērošanas gaita ir apmierinoša. 2. Līdzekļus maksā Moldovas Valsts Bankai. 4. pants 1. Šī lēmuma 1. pantā minētās aizņēmuma un aizdevuma operācijas veic, izmantojot vienu un to pašu valutēšanas dienu, un Kopienu nedrīkst iesaistīt maksājuma termiņu pārcelšanā, maiņas kursa vai procentu likmju riskā vai citos komercriskos. 2. Ja Moldova to pieprasa, Komisija veic vajadzīgos pasākumus, lai nodrošinātu pirmstermiņa atmaksas iespējas ietveršanu aizdevuma noteikumos un šīs iespējas izmantošanu. 3. Pēc Moldovas lūguma un, ja apstākļi ļauj uzlabot aizdevumu procentu likmes, Komisija var refinansēt visu tās sākotnējo aizdevumu vai tā daļu vai pārstrukturēt atbilstošos finanšu nosacījumus. Refinansēšanas vai pārstrukturēšanas operācijas veic saskaņā ar 1. punktā izklāstītajiem nosacījumiem, un tās nepagarina vidējo attiecīgā aizņēmuma termiņu un nepaaugstina refinansēšanas vai pārstrukturēšanas dienā neatmaksātā kapitāla summu, kas izteikta atbilstīgi spēkā esošajam maiņas kursam. 4. Visas attiecīgās Kopienas izmaksas, slēdzot un īstenojot operāciju saskaņā ar šo lēmumu, sedz Moldova. 5. Monetāro komiteju vismaz reizi gadā informē par 2. un 3. punktā minēto operāciju attīstību. 5. pants Vismaz reizi gadā Komisija iesniedz Eiropas Parlamentam un Padomei ziņojumu, kurš ietver novērtējumu par šī lēmuma īstenošanu. Briselē, 1996. gada 25. martā Padomes vārdā — priekšsēdētāja S. Agnelli [1] OV Nr. C 15, 20.1.1996., 11. lpp. [2] OV Nr. C 65, 4.3.1996. [3] OV Nr. L 155, 22.6.1994., 27. lpp. --------------------------------------------------